Document ID: 32001D0037

KOMISJONI OTSUS,
22. detsember 2000,
milles sätestatakse Jamaicalt pärit meritigude impordi eritingimused
(teatavaks tehtud numbri K(2000) 4080 all)
(EMPs kohaldatav tekst)
(2001/37/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/492/EMÜ, milles sätestatakse tervishoiunõuded kahepoolmeliste karploomade tootmiseks ja turuleviimiseks,1 viimati muudetud direktiiviga 97/79/EÜ,2 eriti selle artikli 9 lõike 3 punkti b,
ning arvestades järgmist:
(1) Komisjoni ekspert on teinud Jamaicale kontrollkäigu, et kontrollida ühendusse saadetavate meritigude tootmis-, ladustamis- ja lähetustingimusi.
(2) Vastavalt direktiivi 91/492/EMÜ artiklile 1 kohaldatakse käesolevat direktiivi, välja arvatud puhastamist käsitlevaid sätteid, okasnahksetele, mantelloomadele ja meritigudele.
(3) Jamaica õigusnormide sätete alusel vastutab meritigude tervisliku seisundi kontrollimise ning tootmise hügieeni- ja sanitaartingimuste järelevalve eest põllumajandusministeeriumi veterinaar-sanitaartalitus (VSD). Samade õigusaktide alusel antakse VSDle õigus lubada või keelata teatavates vööndites meritigude püük.
(4) VSD ja selle laboratooriumid on võimelised tõhusalt kontrollima Jamaical kehtivate õigusaktide kohaldamist.
(5) Jamaica pädev asutus on kohustunud edastama komisjonile regulaarselt ja viivitamata andmed toksiine sisaldava planktoni olemasolu kohta püügivööndites.
(6) Jamaica pädev asutus on andnud ametliku kinnituse direktiivi 91/492/EMÜ lisa V peatükis sätestatud nõuete täitmise ning kõnealuses direktiivis sätestatud tootmis- ja ülekandmispiirkondade liigitamist, väljastus- ja puhastuskeskuste heakskiitmist ning rahva tervise kontrollimist ja tootmisjärelevalvet käsitlevate nõuetega samaväärsete nõuete täitmise kohta.
(7) Vastavalt direktiivi 91/492/EMÜ artikli 9 lõike 3 punkti b alapunktile ii tuleks sätestada nende tootmisalade piiritlemine, kust meritigusid võib püüda ja ühendusse importida. Need piirkonnad tuleb piiritleda VSD poolt komisjonile esitatud teabe põhjal. Seepärast peab VSD tagama direktiivi 91/492/EMÜ artikli 9 lõike 3 vastavate sätete järgimise. VSD peaks teatama komisjonile kõikidest võimalikest tootmisalade heakskiitmisega seonduvatest muudatustest.
(8) Jamaica sobib meritigude osas direktiivi 91/492/EMÜ artikli 9 lõike 3 punktis a osutatud vastavustingimusi täitvate kolmandate riikide loetellu kandmiseks.
(9) Jamaica soovib ühendusse eksportida külmutatud meritigusid, seetõttu peaksid need vastavalt artikli 3 lõike 4 punktile b lisaks direktiivi 91/492/EMÜ nõuetele täitma ka direktiivi 91/493/EMÜ nõudeid. Selleks tuleks määratleda tootmispiirkonnad, kust meritigusid võib püüda ja ühendusse eksportida. Lisaks sellele on loetelu ettevõtetest, millest import oleks lubatud, ning veterinaarsertifikaadi näidis, mis peaks imporditavate toodetega kaasas olema, sätestatud komisjoni 22. detsembri 2000 aasta otsusega 2001/36/EÜ, millega sätestatakse Jamaicalt pärit kalatoodete impordi eritingimused.3
(10) Impordi eritingimusi kohaldatakse, ilma et see piiraks nõukogu 28. jaanuari 1991. aasta direktiivi 91/67/EMÜ (akvakultuuriloomade ja -toodete turuleviimist reguleerivate loomatervishoiunõuete kohta,4 viimati muudetud direktiiviga 98/45/EÜ5) kohaselt tehtud otsuste kohaldamist.
(11) Käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
Põllumajandusministeeriumi veterinaar-sanitaartalitus (VSD) on Jamaica pädev asutus, mis kontrollib ja tõendab meritigude vastavust direktiivi 91/492/EMÜ nõuetele.
Artikkel 2
Jamaicalt pärit ja inimtoiduks ettenähtud meriteod peavad olema pärit käesoleva otsuse lisas loetletud tootmispiirkondadest.
Artikkel 3
Käesolev otsus jõustub 60 päeva pärast selle avaldamist Euroopa Ühenduste Teatajas.
Artikkel 4
Käesolev otsus on adresseeritud liikmesriikidele.
Brüssel, 22. detsember 2000

Labels: 17
0
3
6
18